Viðurkennum tilfinningar er ný vitundarvakning sem Kristín Maríella Friðjónsdóttir kom af stað á samfélagsmiðlum . Vísir / Vilhelm Kristín Maríella Friðjónsdóttir , höfundur barnabókarinnar Stundum græt ég / Stundum hlæ ég , hefur sett af stað vitundarvakningu á samfélagsmiðlum um að viðurkenna allar tilfinningar . Hún setti af stað umræðu á meðal nokkurra einstaklinga um mikilvægi þess að sýna börnum í uppeldi að allar tilfinningar eru samþykktar og að það sé allt í lagi að gráta . Kristín Maríella segir í samtali við Vísi að þessi skipulagða vitundarvakning hafi ákveðnar leikreglur og að dagatal hafi verið sett upp til þess að ákveða hvaða einstaklingur birtir hvaða dag . Mun þetta átak verða áfram áberandi næstu daga og vonar Kristín Maríella að þetta veki fólk til umhugsunar . Notast er við merkingarnar #viðurkennumtilfinningar og #stundumgrætég . Á meðal þeirra einstaklinga sem hafa tekið þátt með því að ræða þetta málefni á Instagram eru Ingileif Friðriksdóttir , Ása Regins , Björgvin Páll Gústafsson , Erna Kristín Stefánsdóttir , Sigmundur Grétar Hermannsson og nú síðast söngkonan Þórunn Antonía Magnúsdóttir . Fleiri munu bætast í hópinn næstu daga eins og til dæmis Alda Karen Hjaltalín , Andrea Eyland og Eydís Blöndal . „ Það er bara ótrúlegur kraftur í þessu fólki og þetta hefur strax haft mikil áhrif , “ segir Kristín Maríella . Leyfum okkur að gráta Björgvin Páll Gústafsson , sem gaf á dögunum út metsölubókina Án filters , talaði á sínum samfélagsmiðlum einlægt um tilfinningar og grátur . Orð hans snertu við mörgum og hefur þessu verið deilt víða . Björgvin Páll er sjálfur þriggja barna faðir og segir að Kristín Maríella sé ein af sínum fyrirmyndum . „ Það þurfa allir að gráta ! Þvílíkur heiður að fá að vera hluti af mögnuðum hóp í nauðsynlegu verkefni , “ skrifaði Björgvin Páll undir sína nýjustu mynd á Instagram . „ Leyfum okkur að gráta og berum virðingu fyrir tilfinningunum ... hvort sem það er gleði , sorg , álag ... Ég held með ykkur ! “ Í kringum útgáfu bókar sinnar hefur Björgvin Páll nýtt vettvanginn til þess að hvetja fólk til að vera óhrætt við að „ taka niður grímuna “ og koma til dyranna eins og það er klætt . Í bókinni segir hann meðal annars frá kvíðakasti sem hann fékk á stórmóti í handbolta . Í kvíðakastinu sem varð kveikjan að bókinni , byrjaði Björgvin Páll að skrifa sem varð að bók sem hefur hjálpað mörgum í svipuðum aðstæðum . „ Í seinni tíð hef ég áttað mig á því að grátur er hluti af því að vera manneskja og endurspeglar í raun hæfileika okkar til að tengjast tilfinningum okkar , “ segir Björgvin Páll . „ Grátur fyrir mér er hluti af tjáningarferli , samskiptafærni og mennsku okkar og hann býr til mótvægi við hláturinn , alveg eins og regnboginn er jafnvægi sólar og regns . Rétt eins og blómin þurfa regn þurfum við að gráta með reglulegu millibili til að vökva ræturnar og vaxa . “ Björgvin segir að fyrir sér sé staðaímyndin af karlmanni „ sá sem kann að sýna tilfinningar og auðmýkt og er ekki hræddur við að vera hann sjálfur gagnvart sjálfum sér og fólkinu í kringum sig . “ Fjölmiðlakonan Ingileif Friðriksdóttir er sjálf móðir og segir mikilvægt að búa til rými fyrir öll börn til að vera eins og þau eru og til að finna allar tilfinningar á skalanum . „ Það eru engin vandamál svo stór að ekki sé hægt að tala um þau og engar tilfinningar svo erfiðar að ekki sé hægt að finna þær . “ Hún bætti svo við að allir hafi rétt á að líða nákvæmlega eins og þeim líður . „ Gráturinn tengist allskonar tilfinningum . Góðum og sumum sem eru meira krefjandi . Ég viðurkenni allar tilfinningar . Bæði hjá mér & litlu rauðrófunni minni sem tjáir sig mikið í gegnum tilfinningar , “ skrifaði Erna Kristín á Instagram síðu sína um son sinn . Sjálf segist hún gráta mikið , að minnsta kosti sex sinnum í viku . Hún þakkaði þar Kristínu Maríellu fyrir þetta þarfa átak . „ Ég óttast það að einn daginn treysti hann sér ekki til að gráta lengur , vegna pressu frá öðrum . Ég geri mitt allra besta að sýna honum hversu eðlilegt það er að gráta og hafa allskonar tilfinningar . Það er hluti af því að vera manneskja . Ekki allar tilfinningar eru hlátur og gleði . Margar tengjast reiði og sorg . En allar tilfinningar hafa rétt á sér og ég byrjaði strax að kenna honum það . Ég er hans tilfinningaskjól . Faðmur minn tekur við honum alveg eins og hann er . Hvort sem það er hlátur eða grátur . Ég hef alltaf grátið mikið & alltaf upplifað mig sem grenjuskjóðu ...... nei ég er ekki grenjuskjóða ég er tilfinningalega frjáls manneskja og akkurat þannig el ég upp son minn . “ „ Við höfum alltaf talað við börnin okkar eins og fullorðið fólk . Þau eru jafningjar okkar en við setjum þeim skýr mörk . Við segjum þeim alltaf satt og ræðum um tilfinningar okkar og reynum að útskýra fyrir þeim af hverju okkur líður illa / vel því það er hluti af því að vera lifandi manneskja , “ skrifaði Sigmundur Grétar Hermannsson , betur þekktur sem Simmi smiður , á Instagram . Hann sagði einnig frá einlægu samtali sem hann átti við barnið sitt . „ Pabbi grést þú mikið þegar ég var lítil og veik í hjartanu ? “ „ Já mjög mikið . Ég var svo hræddur um þig því þú varst svo veik . “ „ Það má líða illa og okkur líður öllum einhvern tímann illa . Og þegar manni líður illa þarf maður fyrst og fremst skilning , “ sagði Ása . Hún lýsti því á einlægan hátt hvernig móðir hennar var tilfinningalegt skjól fyrir þau systkinin og allar tilfinningar voru alltaf leyfðar . „ Ég geri það sama fyrir börnin mín í dag . Þegar manni líður illa þarf maður fyrst og fremst einhvern sem viðurkennir tilfinningarnar – til að komast yfir þær – og líða betur í framhaldinu . “ Við sögðum frá útgáfu bókar Kristínar Maríellu í síðasta mánuði hér á Vísi en í sögunni er fjallað um það hvernig er hægt að viðurkenna stórar tilfinningar barna og á sama tíma setja þeim skýr mörk með virðingu fyrir tilfinningum . „ Þetta er barnabók um tilfinningar . Ég vildi þó ekki aðeins að skrifa barnabók sem fjallaði um tilfinningar heldur bók þar sem tilfinningar eru viðurkenndar og virtar . Sjálfa langaði mig svo að geta lesið bók fyrir börnin mín þar sem tengslamyndandi samskiptamynstri og heilbrigðu viðhorfi til tilfinninga væri miðlað til mín og barnanna minna . “ Bókin er með tveimur kápum og hægt er að lesa hana frá hvorri hlið fyrir sig . Uppsetning bókarinnar er táknræn en þar eru sagðar tvær sögur frá sitthvorri hliðinni og þær mætast síðan í miðri bók . Fjallað er um báða enda tilfinningarófs okkar og andstæðar tilfinningar og tjáning þeirra skoðuð frá ýmsum hliðum . „ Allar tilfinningar eiga rétt á sér , þær jákvæðu sem og þær neikvæðu , og tjáning þeirra á alltaf að fá rými , skilning og samkennd . Þetta eru skilaboð sem ég brenn fyrir , “ Nú er bókin komin til landsins og er seld á Kaffi Laugalæk og í völdum Hagkaupsverslunum en er áfram líka til sölu á vefsíðu Kristínar Maríellu , Respectful Mom . Skömmina burt úr uppeldinu Kristín Maríella hefur síðustu ár vakið mikla athygli fyrir umfjöllun sína um RIE uppeldisaðferðina og hefur haldið fjölda námskeiða hér á landi . RIE , Respectful Parenting , eða virðingarríkt tengslauppeldi er uppeldisaðferð sem byggir á virðingu og trausti . Á námskeiðum sínum leggur Kristín sérstaka áherslu á að taka skömm eða „ shaming “ út úr uppeldinu , því þannig tilfinningar hafi aldrei neitt gott í för með sér . Á foreldranámskeiðum sínum er Kristín Maríella mjög einlæg og hreinskilin . Þar talar hún meðal annars um erfiðustu augnablikin uppeldi eigin barna og sýnir sem dæmi myndband af gráti sonar síns eftir systkinarifrildi , myndbandið sýnir stórar tilfinningar barnsins og einnig hvernig Kristín Maríella hjálpar honum að vinna úr þessum tilfinningum . Hún segir að það sé aldrei erfitt fyrir sig að ræða svona opinskátt um foreldrahlutverkið og sig sjálfa sem móður . „ Það er engin gríma , það eru rosalegar miklar tilfinningar og mikið hrifnæmi . “ Kristín Maríella segir að það sé mikilvægt fyrir foreldra að vera sífellt að halda speglinum á lofti og skoða hvernig hægt sé að bæta sig í samskiptum við börnin sín . Kjarninn í RIE uppeldinu sé að horfa inn á við og vinna í okkur sjálfum . Mynd / Kristín Maríella Kristín Maríella gefur út sýna fyrstu barnabók á tveimur tungumálum .